CELEX: 62017TN0119
Language: sk
Date: 2017-02-20 00:00:00
Title: Vec T-119/17: Žaloba podaná 20. februára 2017 – Alba Aguilera a i./ESVČ

24.4.2017   
            
            
               SK
            
            
               Úradný vestník Európskej únie
            
            
               C 129/26
            
         Žaloba podaná 20. februára 2017 – Alba Aguilera a i./ESVČ
   (Vec T-119/17)
   (2017/C 129/39)
   Jazyk konania: francúzština
   
      Účastníci konania
   
   
      Žalobcovia: Ruben Alba Aguilera a 28 ďalších žalobcov (Addis-Abeba, Etiópia) (v zastúpení: S. Orlandi a T. Martin, advokáti)
   
      Žalovaná: Európska služba pre vonkajšiu činnosť
   
      Návrhy
   
   Žalobcovia navrhujú, aby Všeobecný súd:
   
               —
            
            
               zrušil napadnuté rozhodnutie v rozsahu v akom od 1. januára 2016 znižuje sumu príspevku na životné podmienky pre personál vyslaný do Etiópie z 30 % na 25 %,
            
         
               —
            
            
               uložil ESVČ uhradiť žalobcom paušálnu sumu, ktorej výšku Všeobecný súd určí ex aequo et bono, z dôvodu utrpenej nemajetkovej ujmy,
            
         
               —
            
            
               uložil ESVČ náhradu trov konania.
            
         
      Dôvody a hlavné tvrdenia
   
   Tento spor sa týka zákonnosti rozhodnutia ESVČ znížiť príspevok na životné podmienky (PŽP) poskytovaný zamestnancom Európskej únie na zastúpení v Etiópii z 30 % na 25 %.
   Na podporu svojej žaloby žalobcovia uvádzajú tri žalobné dôvody.
   
               1.
            
            
               Prvý žalobný dôvod založený na porušení povinnosti prijať všeobecné vykonávacie ustanovenia k prílohe X Služobného poriadku.
            
         
               2.
            
            
               Druhý žalobný dôvod založený na porušení článku 10 prílohy X Služobného poriadku tým, že metóda, ktorú použila ESVČ pre stanovenie výšky PŽP v mieste vyslania zohľadňuje zásadu „regionálnej koherencie“.
            
         
               3.
            
            
               Tretí žalobný dôvod založený na početných zjavne nesprávnych posúdeniach z dôvodu ktorých je napadnuté rozhodnutie nezákonné.